पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना संक्रमण की दूसरी लहर इस कदर फैल रही है कि अब शहरी क्षेत्रों के अलावा इसका असर गांवों में देखने को मिल रहा है। अधिकतर गांव ऐसे हैं जहां पॉजिटिव लोग होम आइसोलेट होकर अपना इलाज करा रहे हैं। कोरोना संक्रमण गांव में ना फैले। इसके लिए कुछ गांवों में लकड़ी के बेरिकेड्स लगाकर बाहरी लोगों के प्रवेश पर प्रतिबंध लगा रखा है।
जिले में कुछ गांव ऐसे भी हैं जहां रहने वालों की इम्युनिटी पावर गजब की है। स्वास्थ्य विभाग की टीम को एक भी व्यक्ति बुखार या सर्दी खांसी से पीड़ित नहीं मिला। सलकनपुर में 15 पॉजिटिव मरीज हैं। दैनिक भास्कर ने ऐसे ही 6 गांवों के हाल जाने...
सलकनपुर: 15 पॉजिटिव पर गांव में दवा की एक भी दुकान नहीं
रेहटी तहसील में सबसे अधिक मरीज यदि किसी गांव में मिले हैं तो वह है सलकनपुर। यहां पर प्रसिद्ध विजयासन देवी धाम मंदिर है जहां हर साल लाखों लोग दर्शन करने आते हैं। कोरोना संक्रमण तेजी से फैलने लगा तो प्रशासन ने इस नवरात्र से मंदिर के पट श्रद्धालुओं के लिए बंद कर दिए थे। फिर भी इस गांव में सबसे ज्यादा 15 पॉजिटिव मिले हैं जिनमें देवी धाम ट्रस्ट के 9 कर्मचारी शामिल हैं।
स्वास्थ्य सेवाओं के हालात
सभी मरीजों के घर पर डॉक्टरों की टीम पहुंची थी। डॉ. मेहरवान सिंह ने बताया कि सभी को कोरोना की किट दी गई। मरीजों को लगातार फायदा हुआ है। सभी मरीजों को होम आइसोलेट किया गया है। इनमें कोई भी गंभीर नहीं है जिसे रेहटी लाने की जरूरत हो। सलकनपुर की आबादी दो हजार के करीब है।
पंचायत हाल को क्वारेंटाइन सेंटर बनाया पर इसमें एक भी मरीज नहीं
सरपंच विपत सिंह उइके ने बताया कि सलकनपुर में तेजी से कोरोना संक्रमण फैल रहा है। यहां पर अभी तक 15 से अधिक मरीज मिल चुके हैं। 9 मरीज श्रीदेवी जी मंदिर ट्रस्ट के कर्मचारी हैं। यहां पर कोई दवा की दुकान नहीं है। प्रकाश राठौर ने बताया कि यहां पर बने उप स्वास्थ्य केंद्र में डॉक्टर जरूर हैं लेकिन रेहटी इसलिए जाते हैं कि वहां जाकर दिखाएंगे तो दवा भी ले आएंगे। सरपंच ने बताया कि पंचायत हाल को क्वारेंटाइन सेंटर बनाया गया है। डॉक्टर जब आए थे तो उन्होंने सभी मरीजों को कोरोना की किट दी थी। तभी से मरीज घर पर आइसोलेट होकर इलाज करा रहे हैं।
कुरावर: 60 लोग बुखार से पीड़ित मिले, दो पॉजिटिव, 15 दिन में 9 लोगों की हो चुकी मौत
इन दिनों आष्टा विकासखंड के ग्राम पंचायत कुरावर में हर घर में सर्दी, जुकाम व बुखार का मरीज मिल रहे हैं। इसे देखते हुए लोगों में भय का माहौल है। पिछले दिनों जिला स्वास्थ्य विभाग से टीम भी पहुंची थी जिसमें 60 मरीज बुखार से पीड़ित मिले थे। 2 की रिपोर्ट पॉजिटिव आई थी।
गांव के बाबूलाल के अनुसार यहां पर पिछले 15 दिनों में 9 लोगों की मौत हो चुकी है। इसके बाद ही बुखार से पीड़ित लोगों की जांच करने के लिए सीहोर से टीम आई थी। जबकि यहां पर शासकीय आयुर्वेदिक स्वास्थ्य केंद्र भी है लेकिन यहां पर डॉक्टर को दूसरी जगह पर अटैच किया हुआ है।
दोराहा: यहां पर लोग बुखार-खांसी होने पर गैर डिग्रीधारी डॉक्टरों से कराते हैं अपना इलाज
श्यामपुर के दोराहा में भी कोरोना से करीब एक दर्जन लोग पीड़ित हैं। इन सभी को होम आइसोलेट किया है। यहां दो लोगों की मौत होने से मामले भी सामने आ चुके हैं। दोराहा ग्राम पंचायत के सचिव धर्मेद्र पाठक के अनुसार करीब 10 हजार 240 की आबादी दोराहा की है। प्रशासन ने शासकीय छात्रावास में 17 बेड लगाए हैं। मौसमी बीमारी से पीड़ित होने पर ग्रामीण शासकीय अस्पताल, निजी अस्पताल, प्राइवेट प्रैक्टिस करने वाले लोगों के यहां इलाज करा रहे हैं। संक्रमितों के लिए बनाए सेंटर पर एक भी व्यक्ति नहीं है।
झोलियापुर: कोरोना से अछूता
रेहटी क्षेत्र का एक गांव ऐसा भी है जहां एक भी कोरोना पॉजिटिव नहीं है। रेहटी से करीब 15 किमी दूर स्थित ग्राम झोलियापुर आदिवासी बाहुल्य गांव है। गांव के चतर सिंह ने बताया कि अभी तक गांव के किसी भी व्यक्ति को कोरोना नहीं हुआ है। यहां तक कि बुखार के मरीज भी नहीं मिले हैं। पिछले दिनों जब डॉक्टरों की टीम रेहटी से झोलियापुर गई थी तो गांव का सर्वे हुआ था।
इस दौरान यहां पर जांच के बाद पाया गया था कि यहां पर कोई भी मरीज बुखार का नहीं है। डॉक्टर मेहरवान सिंह ने बताया कि यहां आसपास जंगल है और यहां के लोगों की इम्युनिटी अच्छी है। यहां के लोगों का ऑक्सीजन लेवल भी 99 के आसपास निकला था।
सिद्दिकगंज: बेरिकेडस लगा दिए ताकि बाहर के लोग गांव में ना आएं
आष्टा के सिद्दिकगंज क्षेत्र में इस समय बुखार, सर्दी, जुकाम के मरीजों की संख्या बढ़ रही है। इसे देखते हुए डोर-टू-डोर अभियान चलाया हुआ है। इनमें कोरोना संक्रमण के मरीज भी मिल रहे हैं। ग्राम पंचायत स्तर पर भी लोगों को समझाइश दी जा रही है। सरपंच शीला लक्ष्मी नारायण ने पूरे गांव में जागरूकता अभियान भी चलाया हुआ है जिसमें प्रत्येक मोहल्ले में जाकर लोगों को जाकर के समझाइश दे रही हैं।
ग्राम पंचायत तथा ग्रामीणों ने अपने गांव को कोरोना से बचाने के लिए गांव के मुख्य मार्गों पर लकड़ी के बेरिकेडस लगाकर रास्ते बंद कर दिए हैं। गांव के अंदर प्रवेश वाले मार्गों पर बेरिकेड्स लगाए गए हैं जिससे गांव में कोई बाहरी व्यक्ति अंदर ना आ सके। मेन रोड पर पुलिस पूरी तरह से तैनात हैै।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva zho_Hant eng_Latn